### NN 81/2024 (10.7.2024.), Pravilnik o načinu obračunavanja i isplati novčane naknade za vrijeme korištenja prava zaposlenog ili samozaposlenog roditelja djeteta s teškoćama u razvoju na rad s polovicom punog radnog vremena

Ministarstvo demografije i useljeništva

1390

Na temelju članka 34. stavka 9. Zakona o rodiljnim i roditeljskim potporama (»Narodne novine«, broj 152/2022.) čelnik tijela državne uprave nadležnog za demografiju, uz prethodnu suglasnost ministra nadležnog za financije i uz prethodno pribavljeno mišljenje Hrvatskog zavoda za zdravstveno osiguranje, donosi

PRAVILNIK

O NAČINU OBRAČUNAVANJA I ISPLATI NOVČANE NAKNADE ZA VRIJEME KORIŠTENJA PRAVA ZAPOSLENOG ILI SAMOZAPOSLENOG RODITELJA DJETETA S TEŠKOĆAMA U RAZVOJU NA RAD S POLOVICOM PUNOG RADNOG VREMENA

Članak 1.

(1) Ovim se Pravilnikom propisuje način obračunavanja i isplate novčane naknade zaposlenog ili samozaposlenog roditelja djeteta s teškoćama u razvoju za vrijeme korištenja prava na rad s polovicom punog radnog vremena iz članka 28. stavka 2. Zakona o rodiljim i roditeljskim potporama (»Narodne novine«, br. 152/2022. – u daljnjem tekstu: Zakon).

(2) Izrazi koji se koriste u ovome propisu, a imaju rodno značenje odnose se jednako na muški i ženski rod.

Članak 2.

(1) Zaposleni roditelj ili samozaposleni roditelj djeteta s teškoćama u razvoju koji koristi pravo na rad s polovicom punog radnog vremena iz članka 28. stavka 2. Zakona ima pravo na novčanu naknadu obračunanu u skladu s člankom 34. stavcima 2. i 3. Zakona.

(2) Pod novčanom naknadom u smislu stavka 1. ovoga članka podrazumijeva se:

– za zaposlenog roditelja – novčana naknada obračunata u neto iznosu u visini isplaćene redovne mjesečne plaće koja se uračunava u osnovicu za naknadu plaće u skladu s propisima obveznoga zdravstvenog osiguranja

– za samozaposlenog roditelja – novčana naknada obračunata u visini 50 % od osnovice osiguranja na koju je prijavljen na obvezno zdravstveno osiguranje.

(3) Isplate koje se ne uračunavaju u redovnu mjesečnu plaću od koje se utvrđuje novčana naknada iz stavka 2. podstavka 1. ovoga članka su:

1. primanja koja je osiguranik primio prema propisima o mirovinskom osiguranju te o obveznom zdravstvenom osiguranju, osim naknade plaće za vrijeme privremene nesposobnosti za rad koja se isplaćuje na teret pravne ili fizičke osobe – poslodavca

2. posebne nagrade u znak priznanja i prigodne novčane isplate radnicima (stimulacije, menadžerske nagrade)

3. nagrade za dugogodišnji rad i sl.

4. regres za godišnji odmor

5. isplate za npr. Uskrs, Božić, obljetnice poslodavca i sl., bez obzira jesu li u općem aktu poslodavca određene kao osnove za raspodjelu plaća

6. primanja u ime naknada troškova (terenski dodatak, naknada za odvojeni život i sl.)

7. naknade isplaćene za izume i tehnička unapređenja ostvarena na radu ili u svezi s radom

8. premije osiguranja koje poslodavac plaća za radnike po osnovi osiguranja života i dodatne mirovine te dopunskog zdravstvenog osiguranja i sl.

Članak 3.

(1) Novčanu naknadu iz članka 1. ovoga Pravilnika zaposleni roditelj ostvaruje na temelju ovjerene isprave poslodavca o isplaćenoj plaći iz članka 2. stavka 2. podstavka 1. ovoga Pravilnika.

(2) Tiskanica isprave o isplaćenoj plaći sastavni je dio ovoga Pravilnika.

(3) Uz tiskanicu isprave iz stavka 2. ovoga članka poslodavac je dužan dostaviti i obračunsku ispravu o isplaćenoj plaći.

(4) Novčanu naknadu samozaposlenom roditelju Hrvatski zavod za zdravstveno osiguranje obračunava na temelju službene evidencije o osnovici osiguranja od koje se obračunavaju i plaćaju doprinosi za obvezno zdravstveno osiguranje.

Članak 4.

Postupci ostvarivanja prava iz članka 28. stavka 2. Zakona, započeti prije stupanja na snagu ovoga Pravilnika, dovršit će se prema odredbama Pravilnika o uvjetima i postupku za stjecanje prava zaposlenog ili samozaposlenog roditelja djeteta s težim smetnjama u razvoju na dopust ili na rad u skraćenom radnom vremenu radi njege djeteta (»Narodne novine« broj: 18/2009. i 25/2009. – ispravak).

Članak 5.

Stupanjem na snagu ovoga Pravilnika prestaje važiti Pravilnik o uvjetima i postupku za stjecanje prava zaposlenog ili samozaposlenog roditelja djeteta s težim smetnjama u razvoju na dopust ili na rad u skraćenom radnom vremenu radi njege djeteta (»Narodne novine« broj: 18/2009. i 25/2009. – ispravak).

Članak 6.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-02/24-01/2

Urbroj: 519/1-24-2

Zagreb, 2. srpnja 2024.

Ministar
 Ivan Šipić, v. r.

Naziv i OIB poslodavca (štambilj): \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Telefon: \_\_\_\_\_\_\_\_\_\_\_\_\_\_\_\_\_\_\_\_\_\_

E-mail: \_\_\_\_\_\_\_\_\_\_\_\_\_\_\_\_\_\_\_\_\_\_

Mjesto: \_\_\_\_\_\_\_\_\_\_\_\_\_\_\_\_\_\_\_\_\_\_

Datum: \_\_\_\_\_\_\_\_\_\_\_\_\_\_\_\_\_\_\_\_\_\_

POTVRDA

o isplaćenoj plaći za mjesec \_\_\_\_\_\_/\_\_\_\_\_\_ godine za \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ korisnika prava na rad s polovicom punog radnog vremena\* radi njege djeteta s teškoćama u razvoju

Na temelju rješenja klasa: \_\_\_\_\_\_\_\_\_\_\_\_\_\_\_\_\_\_\_\_\_ urbroj: \_\_\_\_\_\_\_\_\_\_\_\_\_\_\_\_\_ od \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Broj sati redovnog rada: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Broj sati privremene nesposobnosti odnosno spriječenosti za rad na teret poslodavca: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Broj sati privremene nesposobnosti odnosno spriječenosti za rad na teret HZZO-a: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Broj sati godišnjeg odmora: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ukupno sati: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Isplaćena plaća umanjena za obračunate i obustavljene doprinose za mirovinsko osiguranje, predujam poreza na dohodak\*\*: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_eura

Podaci o korisniku/korisnici prava:

OIB:\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Naziv banke:\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

IBAN korisnika prava: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Radnik odgovoran za popunjavanje tiskanice:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(ime i prezime te potpis)

Odgovorna osoba:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(ime i prezime te potpis)

\*Na temelju članka 28. stavka 2. Zakona za stjecanje prava zaposlenog roditelja i samozaposlenog roditelja djeteta s teškoćama u razvoju na rad s polovicom punog radnog vremena.

\*\*Pod isplaćenom plaćom podrazumijeva se redovita mjesečna plaća isplaćena za rad korisnika u polovici punog radnog vremena te naknada plaće isplaćena za vrijeme godišnjeg odmora, plaćenog dopusta i privremene nesposobnosti za rad koja se isplaćuje na teret poslodavca

Potvrda i obračunska isprava o isplaćenoj plaći (IP1 obrazac) se dostavlja mjesno nadležnoj ustrojstvenoj jedinici Hrvatskog zavoda za zdravstveno osiguranje.